মদিনা থেকে আবু সুফিয়ান বেরিয়ে যাওয়ার পর রাসূলে আকরাম তাঁর বিশিষ্ট সাহাবীদের ডাকলেন। বললেন, ‘আমরা খাজায়া গোত্রকে কথা দিয়েছি, তাদের সাহায্যে আমরা এগিয়ে যাবো। সন্ধিচুক্তির শর্তও ছিল তাই। আমি চাই, আমাদের সমস্ত শক্তি একত্রিত হোক। দ্রুত প্রস্তুতি নাও। প্রস্তুতির খবর যেন মক্কা না যায় সেদিকে বিশেষ খেয়াল রাখবে। আমরা তাদের কোনো সময় দিতে চাই না। তারা যেন তাদের মিত্রদের ডাকতে না পারে সেটাও খেয়াল রাখতে হবে। আমরা ঝড়ের বেগে ছুটে যাবো এবং খাজায়া গোত্রের মনে যে আঘাত লেগেছে সে দাগ আমরা মুছে দেবো ইনশাআল্লাহ।